**РЕШЕНИЕ** **№ ПВ – 8 - ЕО/2015 год.**

 **за преценяване на необходимостта от извършване на екологична оценка**

**Относно:** План/Програма

На основание чл.85, ал.4 и ал.5 от Закона за опазване на околната среда /ЗООС/ - /ДВ бр.91 от 2002 год./, чл.14 , ал.2 от Наредбата за условията и реда за извършване на екологична оценка на планове и програми(Наредба за ЕО), /ДВ бр.3 от 2006г.,изм. ДВ бр. 94 от 2012г./, чл.31 ал.6 от Закона за биологично разнообразие, чл.37, ал.4 от Наредба за условията и реда за извършване на оценка на съвместимостта на планове, програми, проекти и инвестиционни предложения с предмета и целите на опазване на защитените зони, представена документация от Възложителя и становище на РЗИ Пловдив

 **РЕШИХ:**

**да не се извършва екологична оценка** **на**: „**Интегриран план за градско възстановяване и развитие на град Асеновград“*,*** при прилагането на който не се предполага значително въздействие върху околната среда и човешкото здраве

**Възложител: Община Асеновград,** гр.Асеновград, пл. „Акад. Н. Хайтов” № 9

**Характеристика на плана**:

Основание за изготвяне на Интегрираният план за градско възстановяване и развитие на гр. Асеновград е Решение № 789 на Общински съвет гр., отразено в протокол № 28/27.03.2013г., с което е решено Община Асеновград да кандидатствува с проект по Оперативна програма „Регионално развитие, приоритетна ос 5“Техническа помощ“, Операция 5.37- Изграждане на капацитет за бенефициентите на ОПР, „Подкрепа за интегрирани планове за градско възстановяване и развитие -II”. Дадено е съгласие за съфинансиране от общинския бюджет. Реализацията на така заявеният проект на ИПГВР на гр.Асеновград обхваща градските територии, включени в обхвата на съответните утвърдени зони за развитие и две територии извън строителните граници на гр.Асеновтрад – с.Тополово /ОДЗ Щастливо детство/ и с.Мулдава /Основно училище/.

Интегрираният план за градско възстановяване и развитие на гр. Асеновград е разработен като инструмент за планиране и управление на развитието на урбанизираната територия на града чрез прилагането на единен подход за пространствена, времева и функционална координация и интеграция на политически и управленски действия. Чрез този стратегически документ ще се осигури необходимата планова основа за постигането на комплексно, интегрирано решаване на проблемите на градската среда, усвояване на нейните сравнителни географски предимства и адекватно и устойчиво използване на наличните териториални ресурси.

Интегрираният план за градско възстановяване и развитие (ИПГВР) се изработва за части от града (т. нар. „зони за въздействие") – обособени градски територии с определено основно функционално предназначение, със сходни характеристики и състояние на физическата среда, социална и етническа структура на населението, характер и структура на основните фондове. ИПГВР на гр.Асеновград, след обстойно проучване и анализ, определя и обосновава трите типа целеви Зони за въздействие, върху които се очаква приоритетно да се осъществи пространствената проекция на Визията за развитие на града и цялостната стратегическа рамка на Интегрираният план за градско възстановяване и развитие на гр. Асеновград през периода 2014-2020 г.:

 1. Зона с преобладаващ социален характер- компактна територия, зона с преобладаващ социален характер, ж.к Запад и териториите от града западно от р. Асеница (р. Чая) и западно от бул.“България“ и северозападно от ул. „6-ти януари“, които се явяват лимитиращ делител.

 2. Зона на публични функции с висока обществена значимост в гр.Асеновград еднозначно е определена разширена зона “Център”, наситена с общоградски обекти на общественото и делово обслужване. Зоната за въздействие е с площ 39.36 ха

 3. Зона с потенциал за икономическо развитие.

**Специфични цели на проекта**

 Определяне зони на въздействие в рамките на гр. Асеновград, в ролята му на агломерационен ареал, които зони следва да включат система от взаимосвързани дейности, целящи трайно подобряване на икономическото, материалното, социалното и екологичното положение на градската зона и на града като цяло.

 Разработване на интегриран план за градско възстановяване и развитие на съответните зони, който да подпомогне осъществяването на дългосрочна визия за развитието на града, чрез реализация на проекти в градски територии и/или подсистеми в неудовлетворително състояние, с негативни тенденции в развитието и/или нереализиран потенциал, с привличане и координирано управление на разнородни инвестиции и подпомогнати от структурните фондове на ЕС.

 Постигане на синергия между действащите или подлежащи на актуализация стратегически планови документи за интегрирано устойчиво регионално и местно развитие на гр. Асеновград, секторни политики, програмни документи и устройствени схеми, в рамките на определените зони на въздействие.

 **Мотиви:**

 **1.** Планът е разработен на базата на утвърдените от МРРБ „Методически насоки за разработване и прилагане на интегрирани планове за градско възстановяване и развитие на градовете от ниво 3, съгласно Националната концепция за пространствено развитие на Република България до 2025 год.“. Интегрираният план за градско възстановяване и развитие (ИПГВР) се изработва за части от града (т. нар. „зони за въздействие") – обособени градски територии с определено основно функционално предназначение, със сходни характеристики и състояние на физическата среда, социална и етническа структура на населението, характер и структура на основните фондове.

 **2.** Територията, предмет на Плана не попада в границите на защитени зони от мрежата „НАТУРА 2000“. Предвид местоположението, характера и мащаба на Плана, преценката за вероятната степен на отрицателно въздействие е, че не се очаква значително отрицателно въздействие върху защитените зони.

 **3.** С реализацията на плана не се очаква унищожаване, увреждане или влошаване състоянието на видове, предмет на опазване в най-близките защитени зони „Река Чая” BG0000194 и „Родопи Средни” BG0001031 за опазване на природните местообитания и дивата флора и фауна и защитена зона за опазване на дивите птици „Добростан” BG0002073, обявена със Заповед № РД-528/26.05.2010 г. на МОСВ.

 **4.** След анализиране на представената документация и информация, преценката за вероятната степен на отрицателно въздействие е, че реализацията на Плана няма вероятност да доведе до трайни негативни изменения в природните местообитания и местообитания на видове, предмет на опазване в защитената зона.

 **5.** На територията, засегната от плана, не са установени екологични проблеми, които биха се задълбочили в резултат на реализирането на предвидените с плана дейности и обекти. С реализиране на плана не се предполага влошаване на характеристиките на средата и прилежащите територии.

 **6.** Територията, предмет на проектно – проучвателните работи с ИПГВР е извън границите на защитени територии, съгласно Закона за защитените територии.

 **7.** Съгласно становище с изх. № 4161/14.07.2015г. на РЗИ Пловдив реализацията на плана ще окаже дълготраен положителен ефект върху населението, като не се очакват негативни влияния върху човешкото здраве.

 **8**. Реализирането на предвижданията на ИПГВР не е свързано с трансгранично въздействие върху околната среда.

**Заключение**: При прилагането на разглеждания план не се предполага значително въздействие върху околната среда и човешкото здраве

**При изпълнение на следното условие:**

Подробни устройствени планове и инвестиционните предложения в обхвата на ИПГВР, за които се изисква провеждането на процедура по екологична оценка или оценка въздействието върху околната среда /ОВОС/ по реда на ЗООС да се одобряват след постановяване на съответния акт за съгласуване от РИОСВ Пловдив и при съобразяване с препоръките от извършените оценки.

**Настоящото Решение се отнася само за обхвата (параметрите) на разглеждания план.**

**Настоящото Решение не отменя задълженията на възложителя по Закона за опазване на околната среда и други специални закони и подзаконови нормативни актове и не може да служи като основание за отпадане на отговорността му , съгласно действуващата нормативна уредба.**

**При промяна на плана, на Възложителя или на някои от обстоятелствата, при които е било издадено настоящето решение, Възложителят /новият Възложител/ e длъжен да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административно-процесуалния кодекс.**

**Доц. Стефан Шилев 10.08.2015 г.**

Директор на РИОСВ - Пловдив